RSP พุ่งแรง 16% นิวไฮรอบ 3 เดือน รับข่าวต่อสัญญาตัวแทนขาย “Converse” 5 ปี
RSP พุ่งแรง 16% นิวไฮรอบ 3 เดือน รับข่าวต่อสัญญาตัวแทนขาย “Converse” 5 ปี โดย ณ เวลา 14.40 น. ราคาอยู่ที่ 3.94 บาท บวก 0.54 บาท หรือ 15.88% สูงสุดที่ 3.94 บาท ต่ำสุดที่ 3.40 บาท ด้วยมูลค่าซื้อขาย 55.42 ล้านบาท
11 มี.ค. 2562

ผู้สื่อข่าวรายงานว่า ราคาหุ้น บริษัท ริช สปอร์ต จำกัด (มหาชน) หรือ RSP ล่าสุด ณ เวลา 14.40 น. อยู่ที่ 3.94 บาท บวก 0.54 บาท หรือ 15.88% สูงสุดที่ 3.94 บาท ต่ำสุดที่ 3.40 บาท ด้วยมูลค่าซื้อขาย 55.42 ล้านบาท

ทั้งนี้ ราคาปรับตัวเพิ่มขึ้นทำจุดสูงสุดในรอบเกือบ 3 เดือน นับตั้งแต่ราคาหุ้นอยู่ที่ระดับ 3.96 บาท เมื่อวันที่ 3 ธ.ค.61
นางสาวพาพิชญ์ วงศ์ไพฑูรย์ปิยะ ประธานเจ้าหน้าที่บริหาร บริษัท ริช สปอร์ต จำกัด (มหาชน) หรือ RSP ผู้ได้รับสิทธิในการออกแบบ ผลิต รวมถึงการใช้ตราสินค้าในการขาย จัดจำหน่าย โฆษณาและประชาสัมพันธ์สินค้าภายใต้แบรนด์ Converse เปิดเผยว่า บริษัทฯได้ดำเนินการต่อสัญญาการเป็นตัวแทนจำหน่ายสินค้า “คอนเวิร์ส” (Converse) แต่เพียงผู้เดียวในประเทศไทยและราชอาณาจักรกัมพูชา กับ บริษัท คอนเวิร์ส เนเธอร์แลนด์ บี.วี. จำกัด เป็นที่เรียบร้อยแล้ว โดยสัญญาฉบับใหม่มีกำหนดระยะเวลา 5 ปี
สำหรับแผนธุรกิจในปี 62 นี้ บริษัทฯเตรียมขยายช่องทางการจัดจำหน่าย โดยทางบริษัทฯมีแผนจะเปิดสาขาของ Converse เพิ่ม 5-10 สาขา และเน้นการขายผ่านช่องทางออนไลน์มากขึ้น โดยบริษัทฯตั้งเป้าเพิ่มยอดขายผ่านช่องทางออนไลน์เป็น 1-3% ของสัดส่วนรายได้จากการขายรวม
ทั้งนี้ ณ สิ้นปี 2561 บริษัทฯ มีสาขารวมกันทั้งสิ้น 194 สาขา แบ่งเป็น Converse  160 สาขา และ Pony 34 สาขา